România a înregistrat în ultimele două zile, la nivel național, o serie de atacuri de tip DDoS îndreptate împotriva unor organizații din sectorul financiar-bancar, cât și asupra unor instituții publice.
"O să fie o analiză referitoate la aceste atacuri pentru a stabili proveniența lor. Momentan, obiectivul principal este asigurarea funcționării serviciilor și cooperarea cu entitățile țintă. Atribuirea unui atac este un proces complex și care poate dura. Există momentan indicii referitoate la implicarea unei grupări afiliată Rusiei, NoName057, dar nu excludem și implicarea altora", este mesajul transmis pentru Profit.ro de către purtătorul de cuvânt al Directoratului Național de Securitate Cibernetică.
Pe parcursul zilei de vineri, clienții a două bănci importante au semnalat probleme în accesarea unor aplicații. Reprezentanții băncilor au transmis că știu despre situație și lucrează la remedierea ei. Atacul constă în faptul că un hacker trimite o cantitate mare de date spre o rețea sau server pentru a copleși sistemul și pentru a-i perturba capacitatea de a opera.